KIRJALLINEN KYSYMYS E-0116/03

esittäjä(t): Salvador Garriga Polledo (PPE-DE) komissiolle

(28. tammikuuta 2003)

Aihe: Tarve voittaa kansalaisten luottamus ydinvoimalaitosten turvallisuuteen

Ydinvoima on ilmailun kera teollisuuden säännellyin ja turvallisin ala. Mikään teollisuuden ala ei kuitenkaan tyrehdytä yhtä tehokkaasti keskustelua, eikä miltään muulta alalta vaadita yhtä paljon takeita turvallisuudesta.

Ydinvoiman tulevaisuus on huomattavassa määrin riippuvainen siitä, miten kansalaiset sen mieltävät. Tämän vuoksi poliittisten vastuuhenkilöiden on toimittava siten, että kansalaiset kunnioittavat ydinvoimaa ja luottavat siihen. Näin ollen on tärkeää välittää kadunmiehelle tietoa ydinvoiman tarpeellisuudesta ja ydinvoimalaitosten toteutettavissa olevasta yhteiskäytöstä muiden energiamuotojen kanssa.

Voiko komissio kertoa, mihin toimiin se on ryhtynyt toteuttaakseen yhteisön kansalaisille suunnattuja objektiivisia ja totuudenmukaisia tiedotuskampanjoita ydinvoiman turvallisuudesta ja siitä, että ydinvoima on välttämätöntä, jotta yhteisön teollisuussektoria ei heikennettäisi?

Loyola de Palacion komission puolesta antama vastaus

(26. helmikuuta 2003)

Komissio on käynnistänyt unionin tulevaa energiahuoltoa käsittelevän laajan keskustelun 29. marraskuuta 2000 annetun vihreän kirjan Energiahuoltostrategia Euroopalle(1) seurauksena. Komissio korostaa unionin tarvetta hallita paremmin energiahuoltoaan. Keskustelussa käsitellään ydinenergian osuutta sekä kaikkia muita energialähteitä. Komissio antoi 26. kesäkuuta 2002 vihreää kirjaa koskevan loppuraportin(2), jossa esitetään laajan energiakeskustelun päätelmät.

Komissio on täysin tietoinen siitä, että kansalaisten luottamus edellyttää korkean turvallisuustason takaamista sekä selkeää ja avointa vastausta radioaktiivisten jätteiden käsittelyä koskevaan kysymykseen. Siksi komissio antoi 6. marraskuuta 2002 ydinturvallisuuden alaa koskevan lainsäädäntöpaketin(3). Pakettiin kuuluu muun muassa kaksi direktiiviehdotusta, joista toinen koskee toimivien tai parhaillaan käytöstä poistettavien ydinvoimaloiden turvallisuutta ja toinen käytetyn ydinpolttoaineen ja radioaktiivisten jätteiden huoltoa. Komissio on pyytänyt Euratomin perustamissopimuksen 31 artiklassa säädetyn asiantuntijaryhmän lausunnon jälkeen Euroopan talous- ja sosiaalikomitealta lausuntoa, joka on tarkoitus antaa lähiaikoina. Direktiiviehdotusten tekstit löytyvät energian ja liikenteen pääosaston Internet-sivuilta (kohdasta Ydinvoima).

Avoimuuden takaamiseksi komissio julkaisee energia-alalla järjestelmällisesti Internet-sivuille tuotettuja asiakirjoja. Edellä mainitut ehdotukset rauhoittavat merkittävästi kansalaisia, koska ne osoittavat, että komissio seuraa hyvin tiiviisti ydinturvallisuutta koskevia kysymyksiä ja toteuttaa tarvittavia toimia unionin normien vahvistamiseksi.

Komission tehtävä ei ole puolustaa tai suosia tiettyä energialähdettä vaan esittää vastuullisesti ja määrällisesti kunkin energialähteen edut ja haitat. Energiavalinnat kuuluvat jäsenvaltioille, jotka yhdessä teollisuudenharjoittajien kanssa pystyvät parhaiten toteuttamaan kansalaisille suunnattuja suoria toimia. Komission on taattava kaiken peruslainsäädännön ja johdetun oikeuden noudattaminen eri aloilla.

(1) KOM(2000) 769 lopullinen.

(2) KOM(2002) 321 lopullinen.

(3) KOM(2003) 32 lopullinen.